མ་འོངས་པར་རྒྱ་བལ་སོགས་ལ་དགོན་པ་གསར་གཞེངས་བྱེད་པ་ལས་དངུལ་ཡོད་ན་གཞིས་ཆགས་ཉམ་ཐག་དེ་འདྲར་རོགས་རམ་བྱེད་ཐུབ་ན་ཡག་པོ་ཡོད་རེད་ཅེས་པའི་བསླུ་མེད་རྡོ་རྗེའི་བཀའ་སློབ་གསེར་རི་འདྲ་བ་ཞིག་གུས་པའི་ཕྲག་ཏུ་ཐོག་ཏུ་བབས་བྱུང་བས་དེ་ནས་བཟུང་སྟེ་ཅི་གསུངས་བཀའ་སྒྲུབ་ཀྱིས་ད་བར་མི་ལོ་འགའ་ཡི་རིང་ཀོ་ལི་སྒར་དོན་ལྡན་གླིང་གཞིས་ཆགས་གྲོང་སྡེ་འགའ་ཤས་སུ་ཆུ་དོང་གཏིང་བའི་འགྲོ་སོང་དང་འགའ་ཤས་སུ་ལམ་འགག་གསར་སྐྲུན་འགྲོ་སོང་གི་རོགས་རམ་བཅས་བྱས།གྲོང་སྡེ་ནང་དུ་མི་གྲངས་བདུན་བརྒྱ་ཤོང་ཚད་ཅན་གྱི་བདེ་ཆེན་ཞིང་སྒྲུབ་འཚོགས་ཁང་གསར་གཞེངས་སོགས་རང་ནུས་འཇོན་ཚོད་སྐྱབས་མགོན་ཡིད་བཞིན་ནོར་བུའི་ཅི་གསུངས་བཀའ་སྒྲུབ་ཕྱོགས་ཙམ་ཞིག་བྱེད་ཁུལ་བྱས་པ་ཡིན།ད་ཐེངས་སྤྱི་ཟླ་དྲུག་པའི་ཚེས་ཉེར་དྲུག་ཉིན་སེན་ཧྥ་རན་སེའི་སེ་ཀོའི་གནམ་ཐང་ནས་སིངྒ་པོར་གནམ་ཐང་བརྒྱུད་རྒྱ་གར་ལྷོ་ཕྱོགས་བྷེང་ལོར་གནམ་ཐང་དུ་འབྱོར།བྷེང་ལོར་གནམ་ཐང་ནས་མཁན་པོ་ཨོ་རྒྱན་འོད་ཟེར་དང་།གཞིས་ཆགས་མི་རྒན་དབང་གྲགས་མགོན་པོ་བསྟན་འཛིན་རིན་ཆེན་གསུམ་ནས་ལག་ཏུ་ཁ་བཏགས་བཟུང་ནས་སྒུག་འདུགདེ་ནུབ་མགྲོན་ཁང་ཞིག་ནང་དུ་བསྡད་ནས་ཕྱི་ཉིན་ཞོགས་པ་སྔ་བོར་ཆུ་ཚོད་དྲུག་ཙམ་གྱི་སར་ཆོད་པའི་ཀོ་ལི་སྒར་དོན་ལྡན་གླིང་དུ་སོང་།གྲོང་སྡེའི་མི་མང་ནས་ལག་ཏུ་དཀར་གཙང་གི་ཁ་གཏག་དང་བདུག་སྤོས།མེ་ཏོག་སོགས་ཐོགས་ནས་བསུ་སྒུག་བྱས་འདུགཉིན་རྒྱབ་ཆུ་ཚོད་གཉིས་པའི་སྐབས་སུ་བདེ་འབྱོར་བྱུང་།ཉིན་གཅིག་ལ་ངལ་གསོ་བྱས་ནས་ཕྱི་ཉིན་སྟེ་སྤྱི་ཟླ་དྲུག་པའི་ཚེས་པ་༣༠་ནས་བདུན་པའི་ཚེས་གསུམ་བར་ཉིན་བཞིའི་རིང་བདེ་ཆེན་ཞིང་སྒྲུབ་ཆེན་མོ་ཐེངས་མ་ལྔ་པ་དེ་སྐྱ་སེར་ཉིས་བརྒྱ་མ་ཟིན་ཙམ་གྱི་ལྷན་གེགས་མེད་ལེགས་གྲུབ་བྱུང་།ཞིང་སྒྲུབ་སྐབས་སུ་མི་མང་ལ་བདེ་བ་ཅན་དུ་སྐྱེ་བའི་རྒྱུ་བཞི་དང་།བདེ་ཆེན་ཞིང་སྒྲུབ་ཀྱི་ཕན་ཡོན།ཞི་གནས་དང་ལྷག་མཐོང་སོགས་ནང་ཆོས་ཁམས་དང་མཐུན་པར་གང་ལྕོགས་བཤད་ཁུལ་བྱས་ནས་མི་མང་གི་རེ་འདོད་ཡོངས་སུ་བསྐང།ལོ་ལྟར་རེ་ཞིག་བདེ་ཆེན་ཞིང་སྒྲུབ་ཆེན་མོའི་ཞལ་ལག་དང་དགེ་འདུན་པའི་སྐུ་མགྱེད་མཆོད་མེ་སོགས་འགྲོ་སོང་ཚང་མ་སིངྒ་པུར་ཡོད་པའི་འཇམ་དབྱངས་ཆོས་འཁོར་གླིང་ཐེབས་རྩ་ཚོགས་པ་ནས་གནང་གི་ཡོད།སྤྱི་ཚེས་བཞི་དང་ལྔ་གཉིས་ལ་གྲོང་སྡེ་དང་ནང་དུ་ཉིན་གཉིས་རིང་ནང་ཆོས་ངོ་སྤྲོད་བྱས་པས་མི་མང་ཧ་ཅང་དགའ་བོ་བྱུང་།སྤྱི་ཟླ་བདུན་པའི་ཚེས་པ་དྲུག་ཉིན་མོ་ས་གནས་གྲོང་སྡེ་ཡོངས་ཀྱིས་༧གོང་ས་སྐྱབས་མགོན་ཡིད་བཞིན་ནོར་བུའི་དགུང་གྲངས་གྱ་གསུམ་ལ་ཕེབས་པའི་འཁྲུངས་སྐར་གྱི་མཛད་སྒོར་སྐུ་མགྲོན་དུ་བོས་པ་ལྟར་ཆེད་བཅར་ཞུས་པས་མང་ཚོགས་ནས་བྲོ་གླུ་གཞས་སོགས་ཀྱིས་ཉིན་མོ་དེར་གུས་ཀྱང་གུང་སེང་གི་ཚུལ་དུ་སྐྱིད་སྡུག་དང་ལས་དབང་གཅིག་པའི་གཞིས་ཆགས་བོད་རིགས་སྤུན་ཟླ་རྣམས་དང་ལྷན་ཧ་ཅང་སྐྱིད་པོ་བྱུང་།སྤྱི་ཚེས་བདུན་ཉིན་མོ་ས་གནས་ཟློས་གར་ལྷ་མོ་ཚོགས་པ་ནས་ཀྱང་སྐུ་མགྲོན་དུ་བོས་པ་ལྟར་ཆེད་བཅར་ཞུས།